Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul celei de-a 9-a conferințe ministeriale a Organizației Mondiale a Comerțului (OMC) /* COM/2013/0750 final - 2013/0364 (NLE) */





EXPUNERE DE MOTIVE 1. OBIECTIVUL PROPUNERII Cea de-a 9-a conferință ministerială a OMC (CM9) va avea loc în perioada 3-6 decembrie 2013 în Indonezia. Sunt în curs de desfășurare negocieri privind o serie de elemente care ar putea fi convenite la conferința ministerială. Obținerea unui acord în privința elementelor care fac parte din agenda de dezvoltare de la Doha (ADD) ar constitui un prim pas spre încheierea întregii runde de negocieri de la Doha. De asemenea, la CM9 ar putea fi adoptată o serie separată de aspecte care nu fac parte din ADD, dar care fac obiectul unei propuneri separate de decizie a Consiliului. În ceea ce privește aspectele incluse în ADD, negocierile sunt axate pe 3 piloni: facilitarea schimburilor comerciale, agricultură și dezvoltare. UE acordă o importanță capitală obținerii unui acord în privința facilitării schimburilor comerciale, care ar oferi numeroase beneficii economice tuturor membrilor OMC. Dacă negocierile privind facilitarea schimburilor comerciale avansează conform planificării din perioada premergătoare CM9, membrii OMC ar trebui să fie în măsură să ajungă la o înțelegere politică cu privire la textul de bază al acordului. Cu toate acestea, finalizarea textului acordului va avea loc numai în 2014, după definitivarea calendarelor de punere în aplicare (în ceea ce privește dispozițiile prevăzute a fi puse în aplicare la momentul intrării în vigoare a acordului), întrucât acestea vor face parte integrantă din acord. În cazul în care negocierile avansează în mod satisfăcător în această direcție, iar cu ocazia CM9 se va putea ajunge la înțelegerea politică referitoare la acordul privind facilitarea schimburilor comerciale, atunci obținerea de rezultate în legătură cu anumite aspecte privind dezvoltarea și agricultura va face, de asemenea, parte din misiunea CM9. Unele dintre aceste aspecte privind dezvoltarea și agricultura sunt de natură să necesite deja o decizie a Consiliului pentru CM9 și, prin urmare, fac obiectul prezentei propuneri. Este probabil ca o decizie separată a Consiliului privind poziția UE referitoare la acordul privind facilitarea schimburilor comerciale să fie necesară în 2014, după ce textul acestuia va fi pregătit în întregime și va necesita adoptarea de către UE a unei poziții în cadrul OMC. Prin urmare, prezenta propunere de decizie a Consiliului se limitează la aspectele privind dezvoltarea și agricultura care ar putea fi convenite cu ocazia CM9, mai precis: · un mecanism de monitorizare privind dispozițiile de tratament special și diferențiat aplicabil țărilor în curs de dezvoltare: în conformitate cu orientările aprobate de Consiliul general al OMC la 31 iulie 2002, sesiunea extraordinară a Comitetul OMC pentru comerț și dezvoltare este în faza de finalizare a negocierilor referitoare la funcțiile, structura și mandatul mecanismului de monitorizare, care urmărește să contribuie la facilitarea integrării în sistemul comercial multilateral a țărilor membre în curs de dezvoltare și a țărilor membre cel mai puțin dezvoltate. · gestionarea contingentelor tarifare: textul care urmează a fi convenit la CM9 trebuie să includă dispoziții în materie de transparență și un mecanism în caz de subutilizare. În ceea ce privește transparența, gestionarea contingentelor tarifare este asimilată măsurilor de acordare a licențelor de import și, prin urmare, face obiectul Acordului OMC privind acordarea licențelor de import, ceea ce presupune că s-ar aplica anumite obligații procedurale și de transparență (de exemplu, publicare obligatorie, termene pentru prelucrarea unei cereri și notificare). În plus, ar trebui să se aplice un test de necesitate, care prevede că procedurile administrative nu ar trebui să fie mai împovărătoare decât este absolut necesar pentru a administra măsura. În ceea ce privește mecanismul în caz de subutilizare, atunci când rata de utilizare a unui contingent tarifar este mai mică de 65 % pentru o anumită perioadă (sau în cazul absenței notificării), se poate solicita membrului importator al OMC să modifice gestionarea cotelor pentru a folosi metoda „primul sosit, primul servit” sau un sistem de licențe automate și necondiționate. · securitatea alimentară: cu ocazia CM9, se dorește obținerea unui acord referitor la o „clauză de pace” care să protejeze programele de securitate alimentară ale anumitor țări în curs de dezvoltare membre ale OMC împotriva contestării în cadrul OMC într-o anumită perioadă de timp și în condiții specifice. Aceasta ar putea lua forma unei decizii ministeriale. Obiectivul prezentei propuneri este de a permite Uniunii Europene să se alăture consensului referitor la aspectele menționate mai sus cu ocazia celei de-a 9-a conferințe ministeriale a OMC (CM9). Prin urmare, propunerea prevede autorizarea Comisiei de către Consiliu să adopte o poziție în numele Uniunii Europene în cadrul OMC, pentru a se alătura consensului în scopul de a sprijini adoptarea deciziilor susmenționate. Deoarece conferința ministerială va avea loc în perioada 3-6 decembrie și ținând cont de faptul că sunt în curs negocieri referitoare la toate elementele eventualului pachet de la Bali, Comisia se așteaptă ca Consiliul să ia o decizie după ce situația în ceea ce privește textele relevante va deveni suficient de clară, eventual în timpul Conferinței ministeriale în sine. 2. TEMEIUL JURIDIC AL PROPUNERII Articolul 218 alineatul (9) din Tratatul privind funcționarea Uniunii Europene (TFUE) prevede că Consiliul, la propunerea Comisiei sau a Înaltului Reprezentant al Uniunii pentru afaceri externe și politica de securitate, adoptă o decizie de stabilire a poziției care trebuie adoptată în numele Uniunii în cazul în care un organism creat printr-un acord internațional trebuie să ia o decizie cu efecte juridice. Deciziile conferinței ministeriale privind gestionarea contingentelor tarifare, securitatea alimentară și mecanismul de monitorizare ar intra sub incidența acestei dispoziții. Toate măsurile avute în vedere intră în domeniul de aplicare al politicii comerciale comune (articolul 207 din TFUE) și sunt direct asociate cu funcționarea OMC și cu sistemul comercial multilateral. 3. DOMENIUL DE APLICARE A PROPUNERII Comisia este autorizată să adopte o poziție în numele Uniunii Europene pentru a se alătura consensului în scopul de a sprijini adoptarea deciziilor luate de conferința ministerială în ceea ce privește securitatea alimentară, gestionarea contingentelor tarifare și mecanismul de monitorizare. În conformitate cu articolul 218 alineatul (10), Parlamentul European va fi informat imediat și pe deplin. 2013/0364 (NLE) Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul celei de-a 9-a conferințe ministeriale a Organizației Mondiale a Comerțului (OMC) CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatul (4) coroborat cu articolul 218 alineatul (9), având în vedere propunerea Comisiei Europene, întrucât: (1) Uniunea Europeană acordă o importanță capitală funcționării și consolidării treptate a sistemului comercial multilateral și recunoaște necesitatea de a avansa negocierile comerciale multilaterale din cadrul rundei Doha. Succesul celei de-a 9-a conferințe ministeriale a OMC ar fi un pas necesar în vederea atingerii acestui obiectiv și ar duce la obținerea unei înțelegeri referitoare la acordul OMC privind facilitarea schimburilor comerciale, împreună cu rezultate limitate privind aspecte legate de agricultură și dezvoltare, în special cele de interes pentru țările cel mai puțin dezvoltate. (2) Dezvoltarea se află în centrul rundei de negocieri comerciale de la Doha. La reuniunea sa din 31 iulie 2002, Consiliul general al OMC a aprobat recomandarea sesiunii extraordinare a Comitetului pentru comerț și dezvoltare (CCD) de a se institui un mecanism de monitorizare a tratamentului special și diferențiat. Acest mecanism de monitorizare ar trebui să aibă ca scop facilitarea integrării în sistemul comercial multilateral a țărilor membre în curs de dezvoltare și a țărilor membre cel mai puțin dezvoltate. Sesiunea extraordinară a CCD este în faza de finalizare a negocierilor referitoare la funcțiile, structura și mandatul mecanismului de monitorizare. Prin urmare, Uniunea Europeană ar trebui să sprijine decizia conferinței ministeriale. (3) Agricultura este un element cheie al agendei de dezvoltare de la Doha (ADD) și nu poate fi pe deplin soluționată decât în cadrul unui rezultat final care include câteva alte domenii ale mandatului ADD. Cu toate acestea, Uniunea Europeană este conștientă că anumiți membri ai OMC sunt interesați să abordeze unele preocupări specifice pentru agricultură deja în cursul celei de-a 9-a conferințe ministeriale a OMC, fapt care ar merge mână în mână cu o înțelegere politică referitoare la un acord ambițios de facilitare a schimburilor comerciale. (4) Gestionarea eficientă a contingentelor tarifare și transparența în ceea ce privește utilizarea acestora este esențială pentru a garanta punerea în aplicare în mod corespunzător a angajamentelor anterioare luate în timpul Rundei Uruguay cu privire la accesul pe piață pentru produsele agricole. Negocierile derulate în cadrul OMC în 2013 au permis membrilor să ajungă la un acord referitor la punerea în aplicare a unui mecanism de gestionare a contingentelor tarifare, care cuprinde dispoziții privind transparența și un mecanism în caz de subutilizare. În ceea ce privește transparența, gestionarea contingentelor tarifare ar trebui să fie asimilată măsurilor de acordare a licențelor de import și, prin urmare, să facă obiectul Acordului OMC privind acordarea licențelor de import, ceea ce presupune obligativitatea aplicării anumitor obligații procedurale și de transparență. În plus, ar trebui să se aplice un test de necesitate, care prevede că procedurile administrative nu ar trebui să fie mai împovărătoare decât este absolut necesar pentru a administra măsura în cauză. În ceea ce privește mecanismul în caz de subutilizare, atunci când rata de utilizare a unui contingent tarifar se situează sub nivelul definit pentru o anumită perioadă (sau în cazul absenței notificării), se poate solicita membrului importator al OMC să modifice gestionarea cotelor pentru a folosi metoda „primul sosit, primul servit” sau un sistem de licențe automate și necondiționate. În prezent, se are în vedere o decizie a conferinței ministeriale referitoare la gestionarea contingentelor tarifare, decizie care ar trebui să fie susținută de Uniunea Europeană. (5) Membrii OMC ar trebui să aibă capacitatea de a pune în aplicare programele necesare, inclusiv deținerea de stocuri publice în scopul securității alimentare, în conformitate cu regulile OMC. Programele privind deținerea de stocuri publice în scopul securității alimentare trebuie să respecte condițiile specifice convenite între membrii OMC, pentru a nu denatura comerțul internațional. Negocierile derulate în cadrul OMC în 2013 au permis membrilor să găsească o soluție adecvată referitoare la aceste programe implementate de țările în curs de dezvoltare, sub forma unei înțelegeri între membri („clauza de pace”) care prevede să nu se conteste programele respective într-o anumită perioadă de timp, cu condiția ca ele să îndeplinească un anumit set de condiții. În prezent, se are în vedere o decizie a conferinței ministeriale care să confirme înțelegerea, decizie care ar trebui să fie susținută de Uniunea Europeană. (6) Decizia Uniunii Europene de a se alătura consensului în cadrul celei de-a 9-a conferințe ministeriale a OMC în ceea ce privește mecanismul de monitorizare, gestionarea contingentelor tarifare și securitatea alimentară depinde de progresele realizate în privința acordului de facilitare a schimburilor comerciale și, în special, de găsirea în cadrul conferinței ministeriale a unei înțelegeri politice referitoare la textul acordului, ADOPTĂ PREZENTA DECIZIE: Articolul 1 Poziția Uniunii Europene în ceea ce privește securitatea alimentară, gestionarea contingentelor tarifare și mecanismul de monitorizare este de a se alătura consensului la care au ajuns membrii OMC în scopul adoptării deciziilor celei de-a 9-a conferințe ministeriale. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu Președintele